b'\n_START_ARTICLE_\nSophie Tucker\n_START_PARAGRAPH_\nSophie Tucker, alun perin Sonja Kali\xc5\xa1 (ven. \xd0\xa1\xd0\xbe\xd0\xbd\xd1\x8f \xd0\x9a\xd0\xb0\xd0\xbb\xd0\xb8\xd1\x88, 1887\xe2\x80\x931966), oli amerikkalainen laulaja ja vaudeville-esiintyj\xc3\xa4. H\xc3\xa4n esitti aluksi blackface-n\xc3\xa4yt\xc3\xb6ksi\xc3\xa4 kahviloissa ja vaudeville-esityksiss\xc3\xa4 ja lauloi my\xc3\xb6hemmin musikaalin\xc3\xa4ytelmiss\xc3\xa4 New Yorkissa ja Lontoossa. H\xc3\xa4n n\xc3\xa4ytteli toisinaan my\xc3\xb6s elokuvissa. Tuckerin tunnetuimmaksi kappaleeksi on j\xc3\xa4\xc3\xa4nyt Shelton Brooksin s\xc3\xa4velt\xc3\xa4m\xc3\xa4 \xe2\x80\x9dSome of These Days\xe2\x80\x9d.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nSonja Kali\xc5\xa1 syntyi 13. tammikuuta 1884 ven\xc3\xa4j\xc3\xa4njuutalaiseen perheeseen. Perhe muutti pian Sonjan syntym\xc3\xa4n j\xc3\xa4lkeen Ven\xc3\xa4j\xc3\xa4lt\xc3\xa4 Puolaan ja pian sen j\xc3\xa4lkeen Bostoniin Yhdysvaltoihin Sonjan ollessa kolmen vuoden ik\xc3\xa4inen. Pian Yhdysvaltoihin muuton j\xc3\xa4lkeen perhe vaihtoi sukunimekseen Abuza ja asettui asumaan Hartfordiin._NEWLINE_Sophie meni 16-vuotiaana naimisiin Louis Tuck -nimisen miehen kanssa ja vuotta my\xc3\xb6hemmin synnytti t\xc3\xa4lle lapsen. Mies kuitenkin j\xc3\xa4tti perheen lapsen synnytty\xc3\xa4. Sophie vaihtoi sukunimens\xc3\xa4 Tuckeriksi ja alkoi esiinty\xc3\xa4 t\xc3\xa4ll\xc3\xa4 nimell\xc3\xa4. H\xc3\xa4n muutti New Yorkiin ja esiintyi aluksi kahvila- ja kapakkalaulajana. Vuonna 1906 h\xc3\xa4n alkoi esiitt\xc3\xa4\xc3\xa4 blackface-esityksi\xc3\xa4 vaudevillen\xc3\xa4ytt\xc3\xa4m\xc3\xb6ll\xc3\xa4._NEWLINE_Vuonna 1909 Tucker otettiin esiintyj\xc3\xa4ksi Broadwayll\xc3\xa4 esitett\xc3\xa4v\xc3\xa4\xc3\xa4n Ziegfeld Follies -musikaalirevyysarjaan, ja kahdessa vuodessa h\xc3\xa4nest\xc3\xa4 tuli sarjan p\xc3\xa4\xc3\xa4esiintyj\xc3\xa4. Lopulta h\xc3\xa4n luopui blackface-naamiosta, jota oli pit\xc3\xa4nyt koska ei ollut uskonut normaalin ulkon\xc3\xa4k\xc3\xb6ns\xc3\xa4 vet\xc3\xa4v\xc3\xa4n yleis\xc3\xb6\xc3\xa4, ja h\xc3\xa4nen suosionsa vain kasvoi. Tucker esitti huumorikappaleita, ragtime-lauluja ja balladeita ja otti repertuaariinsa my\xc3\xb6s perinteisi\xc3\xa4 jiddi\xc5\xa1inkielisi\xc3\xa4 lauluja. Tuckerin kenties tunnetuin nauhoitus, Shelton Brooksin s\xc3\xa4velt\xc3\xa4m\xc3\xa4 \xe2\x80\x9dSome of These Days\xe2\x80\x9d, ilmestyi vuonna 1911._NEWLINE_Ensimm\xc3\xa4isen maailmansodan aikana Tucker esiintyi jazzkokoonpanolla nimelt\xc3\xa4 Five Kings of Syncopation. Vuonna 1914 h\xc3\xa4n meni naimisiin pianisti Frank Westphalin kanssa ja aviopari my\xc3\xb6s esiintyi yhdess\xc3\xa4. He kuitenkin erosivat jo vuonna 1917. Tuckerin ensimm\xc3\xa4inen teatterimusikaalirooli oli vuonna 1919 Shubert Gaieties -n\xc3\xa4ytelm\xc3\xa4ss\xc3\xa4._NEWLINE_Vuonna 1921 Tucker tapasi pianisti Ted Shapiron, josta tuli h\xc3\xa4nen pitk\xc3\xa4aikainen yhteisty\xc3\xb6kumppaninsa. Shapiro toimi Tuckerin musiikillisena ohjaajana ja s\xc3\xa4velsi suuren osan t\xc3\xa4m\xc3\xa4n materiaalista. Tuckerin 1920-luvun hittej\xc3\xa4 olivat muun muassa \xe2\x80\x9dI\xe2\x80\x99m the Last of the Red-Hot Mamas\xe2\x80\x9d, \xe2\x80\x9dMy Yiddishe Momme\xe2\x80\x9d sek\xc3\xa4 uudelleen nauhoitettu \xe2\x80\x9dSome of These Days\xe2\x80\x9d. Tucker esiintyi vuonna 1922 Lontoossa esitetyss\xc3\xa4 musikaalissa Round in 50, ja matkusti my\xc3\xb6hemm\xc3\xa4ll\xc3\xa4 urallaan paljon Britannian ja Yhdysvaltojen v\xc3\xa4lill\xc3\xa4. H\xc3\xa4n esiintyi my\xc3\xb6s n\xc3\xa4yttelij\xc3\xa4n\xc3\xa4 elokuvissa Honky Tonk (1929), Broadway Melody (1937) ja Ei meill\xc3\xa4 pel\xc3\xa4t\xc3\xa4 (1937)._NEWLINE_Tuckerin maine kuitenkin hiipui 1940-luvulle tultaessa, ja h\xc3\xa4n siirtyi takaisin pienemmille lavoille laulaen enimm\xc3\xa4kseen y\xc3\xb6kerhoissa satunnaisten elokuva- ja teatteriesiintymisten lis\xc3\xa4ksi. Laulu\xc3\xa4\xc3\xa4nens\xc3\xa4 heiketess\xc3\xa4 h\xc3\xa4n otti repertuaariinsa osittain puhuttuja filosofistyylisi\xc3\xa4 kappaleita. Vuonna 1963 Tuckerin el\xc3\xa4m\xc3\xa4st\xc3\xa4 tehtiin elokuva Sophie. Tucker kuoli 9. helmikuuta 1966 New Yorkissa.'